Mistä on kyse? Kysely tehtiin syksyllä 2017 ja siihen vastasi 110 386 opiskelijaa 129 korkeakoulusta ja 17 maasta.

Kyselyyn osallistui Suomesta 13 yliopistoa ja kaksi ammattikorkeakoulua. Vastaajina oli 6 650 ulkomaalaista tutkinto-opiskelijaa, joista 4 396 suoritti koko tutkintoaan Suomessa.

Enemmistö vastaajista oli yliopistojen maisteri- ja tohtoriopiskelijoita.

Kyselyn teki brittiläinen iGraduate.

Ulkomaalaiset opiskelijat näkevät Suomen mahdollisuuksien maana myös valmistumisensa jälkeen. Tämä käy ilmi Opetushallituksen tiistaina julkistamasta kansainvälisestä opiskelijabarometristä (ISB).

Kyselyssä viimeisen opiskeluvuoden opiskelijoista joka neljäs suunnitteli jäävänsä valmistumisensa jälkeen Suomeen töihin pidemmäksi aikaa, eli yli kahdeksi vuodeksi. Vain joka kymmenes aikoi jäädä maahan tätä lyhyemmäksi aikaa.

14 prosenttia kyselyyn vastanneesta kaavaili jatko-opintoja omassa koulussaan. Vain vajaa neljännes suunnitteli muuttoa muualle. Viidennes kyselyyn vastanneista ei osannut vielä sanoa jäädäkö Suomeen vai ei.

EU:n ulkopuolelta tulleiden opiskelijoiden keskuudessa Suomeen jääminen oli suositumpaa kuin EU-maista tulleiden.

Kyselyssä ilmeni, että tekniikan ja kaupan alan opiskelijat olivat kiinnostuneempia pidemmästä työskentelystä Suomessa. Yhteiskunta-alan, luonnontieteen, matematiikan ja tietotekniikan opiskelijat olivat kiinnostuneempia lyhyempiaikaisesta työskentelystä.

Opetushallituksen pääjohtaja: Rohkaiseva tulos

Opetushallituksen pääjohtaja Olli-Pekka Heinonen sanoo tiedotteessa, että tulos on "Suomen osaamispääoman kannalta rohkaiseva". Samalla Heinonen on kuitenkin huolestunut siitä, että työllistymiseen linkittyvissä asioissa tyytyväisten opiskelijoiden osuus oli kyselyssä kaikkein alhaisin, vain puolet.

Lähes puolet kyselyyn vastanneista oli tyytymättömiä opinahjoltaan saamaansa työ- ja uramahdollisuuksiin liittyvään tukeen sekä mahdollisuuteen työskennellä osana opintoja.

– Jos työpaikat ja Suomea jo tuntevat, korkeasti koulutetut ulkomaalaiset eivät kohtaa, menetämme osaamista maailmalle, Heinonen varoittaa.

Opiskelijat kertoivat kyselyssä toivovansa muun muassa neuvoja ja ohjausta eri uravaihtoehdoista, mahdollisuuksia tavata työnantajia ja verkostoitua sekä harjoittelupaikkoja.